贈劉道原
作者：陳舜俞
朝代：宋

paragraphs: 三年江湖上，得友唯道原。
少小負英特，誦書日萬言。
長好史氏學，執筆以專門。
廢興數千載，抵掌洪河翻。
潔身比夷齊，見義勇育賁。
唯不善玄解，惡佛如仇冤。
我雖異于此，知有學行尊。
就之同霧露，貴之如瑶琨。
共爲廬山游，移宿窮林園。
水石最好處，盡日流清尊。
所願聞高談，美若嘗熊蹯。
夫子之故人，公台既調元。
聞初學問時，幽蘭并芳蓀。
及今議論乖，良弓對驚猿。
雲泥成睽離，治亂空自論。
古來用才者，如梓匠輪轅。
短長無棄遺，同異非仇恩。
何不付國史，置子西掖垣。
我語雖鄙賤，幾欲叫天閽。